CELEX: 32010D0039
Language: hu
Date: 2010-01-19 00:00:00
Title: 2010/39/EU: A Tanács végrehajtási határozata ( 2010. január 19. ) a Portugál Köztársaságnak a közös hozzáadottértékadó-rendszerről szóló 2006/112/EK irányelv 168., 193. és 250. cikkétől eltérő intézkedés alkalmazására való felhatalmazásáról

23.1.2010   
            
            
               HU
            
            
               Az Európai Unió Hivatalos Lapja
            
            
               L 19/5
            
         A TANÁCS VÉGREHAJTÁSI HATÁROZATA
   (2010. január 19.)
   a Portugál Köztársaságnak a közös hozzáadottértékadó-rendszerről szóló 2006/112/EK irányelv 168., 193. és 250. cikkétől eltérő intézkedés alkalmazására való felhatalmazásáról
   (2010/39/EU)
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 113. cikkére,
   tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre (1) és különösen annak 395. cikke (1) bekezdésére,
   tekintettel az Európai Bizottság javaslatára,
   mivel:
   
               (1)
            
            
               A Portugál Köztársaság (a továbbiakban: Portugália) a 2004/738/EK tanácsi határozattal (2) felhatalmazást kapott arra, hogy 2009. december 31-ig olyan, különös és önként választható rendszert alkalmazzon a házaló kereskedelem ágazatára, amelynek értelmében egyfelől a tagállamok forgalmi adóra vonatkozó jogszabályainak összehangolásáról – közös hozzáadottértékadó-rendszer: egységes adóalap-megállapítás – szóló, 1977. május 17-i 77/388/EGK hatodik tanácsi irányelv (3) 21. cikke (1) bekezdésének a) pontjától eltérve az a vállalkozás, amely ebben az ágazatban tevékenykedik, és amely engedélyt kapott a szóban forgó rendszer alkalmazására, a hozzáadottérték-adót maga köteles megfizetni a kiskereskedői által a végső fogyasztóknak leszállított áru után. Az említett irányelv 22. cikkétől eltérve másfelől a kiskereskedők mentesülnek az említett cikkben előírt, a szóban forgó áruszállítások kapcsán felmerülő kötelezettségek alól. Egy vállalkozás csak akkor kaphat ilyen engedélyt, ha teljes árbevétele saját nevükben és saját javukra eljáró kiskereskedők által végzett házaló kereskedelemből származik. További feltétel, hogy minden értékesített áru szerepeljen a végső fogyasztás szakaszában alkalmazott árak előre meghatározott jegyzékében, és hogy a vállalkozás az árut közvetlenül olyan kiskereskedőknek értékesítse, akik azt közvetlenül a végső fogyasztóknak értékesítik tovább.
            
         
               (2)
            
            
               A Bizottság Főtitkárságán 2009. június 30-án iktatott levél útján Portugália engedélyt kért, hogy e különös rendszer hatályát a 2006/112/EK irányelv 193. és 250. cikkétől eltérő rendelkezések tekintetében meghoszszabbítsa, és a Bizottság Főtitkárságán 2009. szeptember 9-én iktatott kiegészítő levelében azt kérelmezte, hogy a 2006/112/EK irányelv 168. cikkétől eltérve a kiskereskedők ne vonhassák le a szóban forgó eltérő intézkedésben érintett termékek után fizetendő héát.
            
         
               (3)
            
            
               A 2006/112/EK irányelv 395. cikkének (2) bekezdésével összhangban a Bizottság 2009. október 27-én kelt levelében továbbította a kérelmet a többi tagállam részére. 2009. október 29-én kelt levelében a Bizottság arról értesítette Portugáliát, hogy rendelkezésére áll valamennyi szükséges információ.
            
         
               (4)
            
            
               E különös rendszer a nagyszámú mozgó kiskereskedő helyett a vonatkozó engedéllyel rendelkező vállalkozásokat jelöli meg azon személyekként, amelyek jogosultak levonni a viszonteladók részére általuk leszállított áru után a viszonteladók által fizetendő, illetőleg megfizetett héát, és amelyek kötelesek megfizetni a kiskereskedők által a végső fogyasztóknak leszállított áru után fizetendő adót. Ezekre az engedélyezett vállalkozásokra hárul azon kapcsolódó bevallási és fizetési kötelezettségek teljesítése is, amelyek alól a kiskereskedők mentesülnek.
            
         
               (5)
            
            
               E különös rendszer révén tehát meg lehet győződni arról, hogy a szóban forgó vállalkozásoktól származó termékek értékesítése után a kiskereskedelmi szakaszban beszedett héa valóban az államkincstárba kerül, ezzel megelőzve az adócsalást. E rendszer révén ezenkívül a közigazgatás szempontjából egyszerűbbé tehető a héa beszedése, és csökkenthetők a kiskereskedőknek a héa kapcsán felmerülő kötelezettségei.
            
         
               (6)
            
            
               Az eltérő intézkedés nem módosítja a végső fogyasztás szakaszában beszedett héa összegét, és nem lesz kedvezőtlen hatással az Uniónak a héából származó saját forrásaira,
            
         ELFOGADTA EZT A HATÁROZATOT:
   1. cikk
   Portugália felhatalmazást kap, hogy a 2006/112/EK irányelvben foglaltaktól eltérő rendelkezéseket tartalmazó, különös adózási rendszert alkalmazzon a házaló kereskedelem ágazatára.
   Minden olyan vállalkozás, amelynek árbevétele teljes egészében saját nevükben és saját javukra eljáró kiskereskedők által végzett házaló kereskedelemből származik, engedélyt kérhet az illetékes hatóságtól az eltérést jelentő rendszer alkalmazására, feltéve, hogy az alábbi feltételek egyszerre teljesülnek:
   
               a)
            
            
               a vállalkozás által értékesített valamennyi termék szerepel az előzetesen megállapított, a végső fogyasztás szakaszában alkalmazandó árjegyzékben;
            
         
               b)
            
            
               a vállalkozás termékeit közvetlenül viszonteladóknak értékesíti, akik azokat közvetlenül a végső fogyasztóknak értékesítik tovább.
            
         2. cikk
   Azok a vállalkozások, amelyek ennek az eltérést jelentő rendszernek az alkalmazására engedélyt kaptak, a 2006/112/EK irányelv 168. cikkétől eltérve jogosultak levonni a kiskereskedők részére általuk leszállított áruk után a viszonteladók által fizetendő, illetőleg megfizetett héát, továbbá az említett irányelv 193. cikkétől eltérve kötelesek megfizetni az említett áruknak a viszonteladók által a végső fogyasztók részére történő leszállítása után járó héát.
   3. cikk
   A szóban forgó eltérést jelentő rendszer alkalmazására engedéllyel rendelkező vállalkozástól árut beszerző viszonteladók a szóban forgó vállalkozás által részükre leszállított áruk és azoknak a végső fogyasztók részére történő értékesítése vonatkozásában mentesülnek a 2006/112/EK irányelv 250. cikke szerinti adóbevallási kötelezettség teljesítése alól. Az említett kötelezettséget az engedéllyel rendelkező vállalkozás teljesíti.
   4. cikk
   Ez a határozat a Portugál Köztársaságnak szóló, a határozatra vonatkozó értesítés napján lép hatályba.
   Ezt a határozatot 2010. január 1-jétől2012. december 31-ig kell alkalmazni.
   5. cikk
   Ennek a határozatnak a Portugál Köztársaság a címzettje.
   6. cikk
   Ezt a határozatot Az Európai Unió Hivatalos Lapjában közzé kell tenni.
   
      Kelt Brüsszelben, 2010. január 19-én.
      
         
            a Tanács részéről
         
         
            az elnök
         
         E. SALGADO
      
   
   
      (1)  HL L 347., 2006.12.11., 1. o.
   
      (2)  HL L 325., 2004.10.28., 62. o.
   
      (3)  HL L 145., 1977.6.13., 1. o.